Det er et ret detaljeret portræt Nordjyllands Politi nu kan tegne af den mand, der torsdag begik røveri mod Danske Bank i Skalborg. Det skyldes gode optagelser fra bankens overvågningscamera. Efter en nøjere granskning af videoen giver politiet dette signalement af røveren: Det er en yngre mand, ca. 175 cm høj, slank til spinkel af bygning og med meget blå øjne. Han havde en hvid cap på hovedet formentlig med et Nike-logo. Håret var pænt kortklippet i nakken - men der stak affarvet/gulligt hår ud under cap'en i panden. Han var iklædt en lysegrå kortærmet T-shirt med sort tryk på venstre skulder - der stod bl.a. "TALK". Desuden blå cowboybukser med "hængerøv" og store baglommer. På fødderne havde han hvide ankelsokker og hvide tennissko. Han havde en metalamulet eller militært identifikationsskilt om halsen. Ved røveriet var han bevæbnet med en ca. 25 cm lang filetkniv. Eventuelle oplysninger til Nordjyllands Politi på tlf. 96 30 14 48.

Opsummering:
Politiet har gode oplysninger på video om røveren fra Skalborg